text: ڈاکٹر سنگھ نے کہا کہ کابینہ نے ہندوستان میں دیسی تکنیک سے 10 پریشرائزڈ ہیوی واٹر ری ایکٹرزکی تعمیر کو منظوری دے دی ہے۔ یہ اہم فیصلہ ہندوستان کے گھریلو جوہری توانائی پروگرام میں تیزی لانے اور ملک کی جوہری صنعت کو آگے بڑھانے کے لئے کیا گیا ہے۔دیگر اقدامات کے بارے میں گفتگو کرتے ہوئے انہوں نے کہا کہ حکومت نے جوہری توانائی (ترمیمی )بل 2015ء کے ذریعے جوہری توانائی قانون 1962ء کی کچھ دفعات میں تبدیلی کی ہے، جس سے نیوکلیئر پاور کارپوریشن آف انڈیا (این پی سی آئی ایل) کو ہندوستان کی دیگر سرکاری کمپنیوں کے ساتھ ملک کر مشترکہ کمپنیاں قائم کرنے کا اختیار حاصل ہوگا۔ اس کا مقصد ہمارے نیو کلیائی توانائی پروگرام کی مزید توسیع کے لئے اضافی رقوم کی دستیابی سے متعلق ضرورتوں کی تکمیل کرنا ہے۔وزیر موصوف نے کہا کہ ماضی میں جوہری توانائی پروگرام زیادہ تر جنوبی ہندوستان تک محدود تھے، لیکن اب گورکھپور اور دہلی کے نزدیک ہریانہ میں ایک جوہری پلانٹ قائم کئے جانے کا عمل جاری ہے، جس سے ملک کے دیگر حصوں میں جوہری پروگرام کی توسیع کے اشارے ملتے ہیں۔انہوں نے سامعین کو ’’ہال آف نیوکلیئر پاور‘‘ کے بارے میں بھی بتایا۔ یہ جوہری توانائی سے متعلق ہندوستان کی پہلی مستقل نمائش ہے جو قومی راجدھانی میں لگائی گئی ہے۔انہوں نے کہا کہ اس سے طلباء اور نئی نسل کو جوہری توانائی کی موادیات کو سمجھنے میں مدد ملتی ہے۔